
      AVIZ
asupra propunerii legislative pentru acordarea unor ajutoare pentru anumite categorii de persoane
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru acordarea unor ajutoare pentru anumite categorii de persoane, transmisă cu adresa nr. P.l.x. 510 din 27iunie 2007, înregistrată sub nr. 31/806 din 28 iunie 2007.

       Potrivit dispoziţiilor art. 92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

                  Senatul, în calitate de primă Cameră sesizată, a respins propunerea legislativă în şedinţa din 20 iunie 2007.


        Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 august 2007.

          Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 469 din 10 aprilie 2007, avizul negativ al Consilului Economic şi Social trimis cu adresa nr. 638 din 26 martie 2007 şi punctul de vedere al Guvernului, trimis cu adresa nr. 947 din 26 aprilie 2007,  prin care nu  se susţine adoptarea propunerii legislative.
         Cu prilejul dezbaterilor s-a constatat că,  în  cuprinsul iniţiativei legislative, nu sunt definite categoriile de beneficiari ai acestor ajutoare şi nici criteriile  de selecţie pe baza cărora  urmează a se aproba lista persoanelor beneficiare. De asemenea , nu este definită sintagma  “ ocazii speciale  ” pentru care se pot acorda aceste alocaţii individuale de hrană sub forma bonurilor valorice nominale. 
          Totodată,  propunerea legislativă cuprinde  prevederi care vizează în mod direct autorităţiile administraţiei publice locale, a căror punere în aplicare presupune şi suportarea unor cheltuieli suplimentare din bugetele locale, fapt pentru care, potrivit  dispoziţiilor art.8 din Legea adminstraţiei publice locale nr.215/2001, republicată, înainte de adoptarea oricărei decizii trebuiau consultate structurile asociative ale administraţiei publice locale.
 În prezent, potrivit prevederilor din Legea privind cantinele de ajutor social nr.208/1997, se pot presta servicii gratuite sau contra cost persoanelor aflate în situaţii economico-sociale sau medicale deosebite. 
                    Faţă de aceste considerente, membrii Comisiei au hotărât, cu unanimitate de voturi,  avizarea negativă a propunerii legislative.

         În raport cu obiectul şi conţinutul său,  propunerea legislativă face parte din categoria legilor ordinare.

                               PREŞEDINTE,
     SECRETAR,

                  Sergiu ANDON                                            George BĂEŞU
 Consilier

